[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.11.2006

COM(2006) 673 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

Ανακοίνωση για την τροποποίηση των οδηγιών για τις διαπραγματεύσεις των συμφωνιών οικονομικής συνεργασίας με τις χώρες και περιφέρειες ΑΚΕ {SEC(2006)1427}

ΕΙΣΑΓΩΓΗ ΠΛΑΙΣΙΟ ΤΗΣ ΠΡΟΤΑΣΗΣ |

110 | Αιτιολόγηση και στόχοι της πρότασης Η παρούσα ανακοίνωση στοχεύει στην πρόσκληση προς τη Νότια Αφρική να συμμετάσχει στην ομάδα ΑΚΕ των χωρών που διαπραγματεύονται μια συμφωνία οικονομικής εταιρικής σχέσης (ΣΟΕΣ) στη Νότια Αφρική (ΚΑΜΑ). |

120 | Γενικό πλαίσιο Η παρούσα ανακοίνωση είναι αποτέλεσμα πρότασης της ΚΑΜΑ η οποία υποβλήθηκε στις 7 Μαρτίου 2006 και το παράρτημα 2 αυτής είναι το σχέδιο απάντησης στην πρότασή τους. Οι διαπραγματεύσεις ΣΟΕΣ ΕΚ-ΚΑΜΑ, οποίες ξεκίνησαν τον Ιούλιο του 2004, ανεστάλησαν, σε τεχνικό επίπεδο, το 2005, όταν και οι δύο πλευρές διαπίστωσαν ότι καμία βιώσιμη περιφερειακή διαδικασία ολοκλήρωσης στη Νότια Αφρική δεν μπορούσε να επιτευχθεί χωρίς την τακτοποίηση των εμπορικών συνεπειών της συμφωνίας για το εμπόριο, την ανάπτυξη και τη συνεργασία EΚ-ΝA στα λοιπά μέλη της Τελωνειακής Ένωσης Νότιας Αφρικής. Στο πλαίσιο αυτό, η πρόταση της ΚΑΜΑ στοχεύει στην ευθυγράμμιση τόσο της διαδικασίας επανεξέτασης της ΣΣΕΑ όσο και της ΣΟΕΣ ΕΚ-ΚΑΜΑ σε μια ενιαία διαδικασία διαπραγμάτευσης. |

130 | Ισχύουσες διατάξεις στον τομέα που καλύπτει η πρόταση Οδηγίες για τις διαπραγματεύσεις των συμφωνιών οικονομικής συνεργασίας με τις χώρες και περιφέρειες ΑΚΕ (παράρτημα 1 του εγγράφου 9930/02). |

141 | Συνοχή με τις άλλες πολιτικές και στόχους της Ένωσης Εάν εγκριθεί, η παρούσα ανακοίνωση θα συμβάλει στην οριστικοποίηση των διαπραγματεύσεων για τη ΣΟΕΣ ΕΚ-ΚΑΜΑ η οποία αποτελεί έναν από τους στόχους της Ένωσης. |

ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ |

Διαβουλεύσεις με τα ενδιαφερόμενα μέρη |

219 | Το 2006, πραγματοποιήθηκαν αρκετοί γύροι συνομιλιών ΣΟΕΣ μεταξύ της ΕΕ και της ΚΑΜΑ σε επίπεδο ανώτερων υπαλλήλων για να συζητηθεί ο αντίκτυπος της παρούσας πρότασης. |

Συγκέντρωση και χρησιμοποίηση εμπειρογνωμοσύνης |

229 | Δεν υπήρξε ανάγκη προσφυγής σε εξωτερικούς εμπειρογνώμονες. |

230 | Προκαταρκτικές ενδείξεις αντικτύπου Το επισυναπτόμενο έγγραφο εργασίας των υπηρεσιών της Επιτροπής αποτελεί προκαταρκτική εκτίμηση αντικτύπου σχετικά με τις πιθανές συνέπειες της προτεινόμενης τροποποίησης. |

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ |

305 | Συνοπτική παρουσίαση των προτεινόμενων μέτρων Το προτεινόμενο παράρτημα των οδηγιών διαπραγμάτευσης διαρθρώνεται ως εξής: 1. Ύστερα από την πρόταση που κατατέθηκε από την ομάδα διαπραγμάτευσης ΣΟΕΣ της ΚΑΜΑ στις 7 Μαρτίου 2006, η Νότια Αφρική πρέπει να προσκληθεί να συμμετάσχει στην ομάδα των χωρών που διαπραγματεύονται μια ΣΟΕΣ στη Νότια Αφρική. 2. Με την προϋπόθεση ότι συνάπτεται ΣΟΕΣ με την εν λόγω ομάδα των χωρών ΑΚΕ, συμπεριλαμβανομένης της Νότιας Αφρικής, η ΣΟΕΣ θα αντικαταστήσει τις εμπορικές διατάξεις ΣΣΕΑ κατά την ημερομηνία της έναρξης ισχύος της. 3. Λόγω της ανταγωνιστικότητας της Νότιας Αφρικής, είναι αναπόφευκτο να διατηρηθεί ξεχωριστό εμπορικό καθεστώς για τη Νότια Αφρική όσον αφορά την πρόσβαση των εμπορευμάτων στην αγορά της ΕΚ. 4. Οι διατάξεις πρόσβασης στην αγορά για τις συναλλαγές μεταξύ της ΕΚ και της Νότιας Αφρικής θα αποτελέσουν αντικείμενο διαπραγμάτευσης με βάση τις διατάξεις της ΣΣΕΑ και θα θεμελιώνονται στην πλήρη ανάλυση του πιθανού αντικτύπου στην οικονομία της ΕΕ. Επιλεγμένες εξαιρέσεις μπορούν να εξαιρεθούν από το πεδίο εφαρμογής των διαπραγματεύσεων. 5. Ιδιαίτερη προσοχή θα δοθεί στην εφαρμογή ενός συστήματος κανόνων καταγωγής με κατάλληλα μέτρα εφαρμογής, έτσι ώστε να μπορεί να εξασφαλισθεί η διάκριση μεταξύ των δύο διαφορετικών καθεστώτων με βάση προηγούμενη ad hoc αξιολόγηση. 6. Θα συμπεριληφθούν μέτρα διασφάλισης, όταν κρίνεται απαραίτητο. |

310 | Νομική βάση Το άρθρο 133 της συνθήκης για την ίδρυση της ΕΚ και οι οδηγίες για τις διαπραγματεύσεις των συμφωνιών οικονομικής συνεργασίας με τις χώρες και περιφέρειες ΑΚΕ (έγγρ. 9930/02 της 12.06.2002). |

329 | Αρχή της επικουρικότητας Η ανακοίνωση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η ανακοίνωση είναι σύμφωνη με την αρχή της αναλογικότητας για τον/τους εξής λόγο(-ους). |

331 | Η προτεινόμενη μορφή δράσης (παράρτημα των οδηγιών διαπραγμάτευσης) είναι η κατά το δυνατόν απλούστερη στο πλαίσιο των διαπραγματεύσεων ΣΟΕΣ ΕΕ-ΚΑΜΑ. |

Επιλογή μέσων |

341 | Προτεινόμενα μέσα: παράρτημα των οδηγιών διαπραγμάτευσης |

342 | Η χρήση άλλων μέσων δεν θα ήταν σκόπιμη για τον/τους ακόλουθο(–ους) λόγο(-ους). Είναι ο ταχύτερος τρόπος επανέναρξης των συνομιλιών ΣΟΕΣ ΕΕ-ΚΑΜΑ. |

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ |

409 | Η ανακοίνωση δεν έχει δημοσιονομικές επιπτώσεις. |

1. ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

Ανακοίνωση για την τροποποίηση των οδηγιών για τις διαπραγματεύσεις των συμφωνιών οικονομικής συνεργασίας με τις χώρες και περιφέρειες ΑΚΕ

Στις 7 Μαρτίου 2006, η ΚΑΜΑ κατέθεσε στην ΕΚ πρόταση που προβλέπει την επίσημη σύνδεση της Νότιας Αφρικής με τη ΣΟΕΣ της ΚΑΜΑ. Η πρόταση αυτή αναδεικνύει την πρόσβαση στην αγορά ως το μοναδικό ζήτημα, ενώ απορρίπτει περαιτέρω διαπραγματεύσεις σχετικά με κανόνες που συνδέονται με το εμπόριο. Σε αντάλλαγμα, στην ΕΕ θα προσφερθεί η πρόσβαση που επί του παρόντος ορίζεται στη ΣΣΕΑ σε όλα τα μέλη της Τελωνειακής ΄Ενωσης Νότιας Αφρικής (SACU) (Νότια Αφρική, Μποτσουάνα, Λεσόθο, Ναμίμπια και Σουαζιλάνδη – «ΜΛΝΣ »), με τη δυνατότητα να αυξηθούν ορισμένοι δασμοί ώστε να λάβουν υπόψη πιθανές ευαισθησίες της ΜΛΝΣ .

Όσον αφορά τις χώρες μη μέλη της SACU που είναι μέλη της ομάδας ΣΕΟΣ ΚΑΜΑ, δηλαδή τη Μοζαμβίκη, την Αγκόλα και την Τανζανία («MAT» - ΛΑΧ και συνεπώς δικαιούχοι της συμφωνίας «ΟΕΑ») το αίτημα είναι η συμφωνία ΟΕΑ να «συμβασιοποιηθεί» σε μη αμοιβαία βάση και ως εκ τούτου σε μη συμβατή με τον ΠΟΕ βάση.

Η πρόταση θέτει τα ακόλουθα ερωτήματα: Πρέπει να αποδεχτούμε τη Νότια Αφρική στη συμφωνία ΣΟΕΣ; Και αν ναι, με ποιους όρους; Μπορούμε να αποκλείσουμε όλες τις δεσμεύσεις σχετικά με τους κανόνες που συνδέονται με το εμπόριο;

Η ΕΚ πιστεύει ότι μπορεί να αποδεχτεί τη συμπερίληψη της Νότιας Αφρικής στη ΣΟΕΣ ΕΚ-ΚΑΜΑ. Ωστόσο, η αποδοχή αυτή υπόκειται σε ορισμένες προϋποθέσεις και αιτήματα όσον αφορά το εμπορικό καθεστώς που θα εφαρμοσθεί στη Νότια Αφρική, την κατάσταση της ΜΑΤ, το πεδίο εφαρμογής της μελλοντικής συμφωνίας και τον καθορισμό των προσφερθέντων δασμών.

Η πρόταση ΚΑΜΑ είναι ευπρόσδεκτη, εφόσον αποσαφηνίζει το ρόλο της Νότιας Αφρικής στις διαπραγματεύσεις και παρέχει μια απολύτως αναγκαία βάση για περαιτέρω συζήτηση, αξιοποιώντας τη θεσμικά συνεκτική και οικονομικά ολοκληρωμένη βασική ομάδα χωρών, που μπορεί βαθμιαία να επεκταθεί ώστε να συμπεριλάβει περισσότερες χώρες της περιοχής. Ωστόσο, η ενσωμάτωση της Νότιας Αφρικής στη ΣΟΕΣ θα θέσει σημαντικές προκλήσεις. Καθώς η Νότια Αφρική αποτελεί την πιο ανταγωνιστική οικονομία της περιοχής, δεν μπορεί να αντιμετωπισθεί όπως τα λοιπά μέλη της SACU. Η ΕΚ θα πρέπει να διαφοροποιήσει τη δασμολογική της μεταχείριση, διατηρώντας παράλληλα την περιφερειακή συνεκτικότητα της ομάδας. Εφόσον το εμπορικό καθεστώς διαφοροποιείται, η ΕΚ θα πρέπει να εγγυηθεί την εφικτότητα ενός κατάλληλου και αυστηρού συστήματος ελέγχου για κανόνες καταγωγής και τη δημιουργία ενός αυτόνομου μηχανισμού διασφαλίσεων, ο οποίος θα εφαρμόζεται αυτόματα σε περίπτωση αύξησης των συναλλαγών που συνδέεται με καταστρατήγηση.

Η εξαίρεση όλων των δεσμεύσεων σχετικά με κανόνες που συνδέονται με το εμπόριο (π.χ. υπηρεσίες, επενδύσεις, δημόσιες συμβάσεις, διευκόλυνση των συναλλαγών, δικαιώματα διανοητικής ιδιοκτησίας και ανταγωνισμός) θα είναι πολύ δύσκολο να συμφιλιωθεί με τη συμφωνία του Κοτονού. Επιπλέον, οι κανόνες είναι η πεμπτουσία της αναπτυξιακής διάστασης των συμφωνιών ΣΟΕΣ. Στους τομείς αυτούς είναι σαφές ότι η ΕΚ δεν αναζητά πρόσβαση για τις εταιρίες της. Ο στόχος της είναι να προωθήσει την περιφερειακή εναρμόνιση καθώς και την περιφερειακή προτίμηση έτσι ώστε οι επιχειρηματίες να αντιμετωπίζουν προβλέψιμους, διαφανείς και εφαρμόσιμους κανόνες. Η σταδιακή προσέγγιση με ρήτρες επανεξέτασης, προκειμένου να καθορισθεί ένα αποδεκτό πακέτο κανόνων ΣΟΕΣ θα είναι ένας αποδεκτός συμβιβασμός.

Τέλος, η «συμβασιοποίηση» του καθεστώτος ΟΕΑ, όπως ζητήθηκε από τη Μοζαμβίκη, την Αγκόλα και την Τανζανία (χώρες MAT) δεν είναι συμβατή με τους κανόνες του ΠΟΕ, εφόσον δεν θα πληρούσε τις απαιτήσεις της GATT άρθρο XXIV και, συνεπώς, θα δημιουργούσε διακρίσεις σε σχέση με τους άλλους δικαιούχους της ΟΕΑ. Η ΕΚ πιστεύει ότι οι χώρες αυτές δεν πρέπει να παραμερισθούν από τη διαδικασία διαπραγμάτευσης της ΣΟΕΣ, καθώς αυτό θα οδηγούσε σε περαιτέρω κατακερματισμό της περιοχής αντί για την ενίσχυση της περιφερειακής ολοκλήρωσης, η οποία αποτελεί βασικό στόχο της ΣΟΕΣ. Σε κάθε περίπτωση, όποια και αν είναι η τελική μορφή της ΣΟΕΣ, η μελλοντική συμφωνία πρέπει να παραμείνει ανοικτή στις χώρες ΑΚΕ της περιοχής που επιθυμούν να συμμετάσχουν αργότερα.

Ο στόχος της παρούσας ανακοίνωσης είναι να επεξηγήσει τα πλεονεκτήματα της τροποποίησης των οδηγιών για τις διαπραγματεύσεις των συμφωνιών οικονομικής συνεργασίας με τις χώρες και περιφέρειες ΑΚΕ προκειμένου να συμπεριληφθεί επίσημα η Νότια Αφρική στη διαδικασία διαπραγμάτευσης της ΣΟΕΣ ΕΚ-ΚΑΜΑ καθώς και οι προϋποθέσεις που θα συνδεθούν με την εν λόγω τροποποίηση.

Το παράρτημα 1 της παρούσας ανακοίνωσης είναι το σχέδιο παραρτήματος για την τροποποίηση των οδηγιών για τις συμφωνίες διαπραγματεύσεων οικονομικής συνεργασίες με τις χώρες και περιφέρειες ΑΚΕ.

Το παράρτημα 2 περιέχει την απάντηση της ΕΚ στο πλαίσιο ΣΟΕΣ της ΚΑΜΑ που κατατέθηκε στις 7 Μαρτίου 2006.

Το επισυναπτόμενο έγγραφο εργασίας των υπηρεσιών της Επιτροπής αποτελεί μια προκαταρκτική εκτίμηση αντικτύπου που επεξηγεί εν συντομία την κατάσταση των διαπραγματεύσεων ΣΟΕΣ ΕΚ-ΚΑΜΑ, τα προβλήματα που πρέπει να ξεπεραστούν και τα οικονομικά και θεσμικά ζητήματα που συνδέονται με την τροποποίηση αυτή.

Παράρτημα 1

ΠΑΡΑΡΤΗΜΑ ΤΩΝ ΟΔΗΓΙΩΝ ΓΙΑ ΤΙΣ ΔΙΑΠΡΑΓΜΑΤΕΥΣΕΙΣ ΤΩΝ ΣΥΜΦΩΝΙΩΝ ΟΙΚΟΝΟΜΙΚΗΣ ΣΥΝΕΡΓΑΣΙΑΣ ΜΕ ΤΙΣ ΧΩΡΕΣ ΚΑΙ ΠΕΡΙΦΕΡΕΙΕΣ ΑΚΕ

(έγγρ. 9930/02 της 12.06.2002)

1. Σε συνέχεια της πρότασης που κατατέθηκε από την ομάδα διαπραγμάτευσης ΣΟΕΣ της ΚΑΜΑ στις 7 Μαρτίου 2006, η Νότια Αφρική πρέπει να προσκληθεί να συμμετάσχει στην ομάδα ΑΚΕ των χωρών που διαπραγματεύονται μια συμφωνία ΣΟΕΣ στη Νότια Αφρική.

2. Με την προϋπόθεση ότι συνάπτεται συμφωνία ΣΟΕΣ με την εν λόγω ομάδα των χωρών ΑΚΕ, συμπεριλαμβανομένης της Νότιας Αφρικής, η ΣΟΕΣ θα αντικαταστήσει τις εμπορικές διατάξεις ΣΣΕΑ κατά την ημερομηνία της έναρξης ισχύος της.

3. Λόγω της ανταγωνιστικότητας της Νότιας Αφρικής, είναι αναπόφευκτο να διατηρηθεί ένα ξεχωριστό εμπορικό καθεστώς για τη Νότια Αφρική όσον αφορά την πρόσβαση των εμπορευμάτων στην αγορά της ΕΚ.

4. Οι διατάξεις πρόσβασης στην αγορά όσον αφορά το εμπόριο μεταξύ της ΕΚ και της Νότιας Αφρικής θα αποτελέσουν αντικείμενο διαπραγμάτευσης με βάση τις διατάξεις ΣΣΕΑ και θα θεμελιωθούν στην πλήρη ανάλυση του δυνητικού αντικτύπου στην οικονομία της ΕΕ.

5. Ιδιαίτερη προσοχή θα δοθεί στην εφαρμογή ενός συστήματος κανόνων καταγωγής με κατάλληλα μέτρα εφαρμογής, έτσι ώστε να μπορεί να εξασφαλισθεί η διάκριση μεταξύ δύο διαφορετικών εμπορικών καθεστώτων βάσει προηγούμενης ad hoc αξιολόγησης.

6. Θα συμπεριληφθούν μέτρα διασφάλισης, όταν κρίνεται κατάλληλο.

Παράρτημα 2

Απάντηση της ΕΚ στο πλαίσιο ΣΟΕΣ της ΚΑΜΑ

που υποβλήθηκε στις 7 Μαρτίου 2006

Ιστορικό

Στις 7 Μαρτίου 2006, η ομάδα ΣΟΕΣ ΚΑΜΑ υπέβαλε πρόταση σχετικά με τον τρόπο προσέγγισης των διαπραγματεύσεων για τη συμφωνία ΣΟΕΣ, ως εξής: η Νότια Αφρική πρέπει να συμμετάσχει στη διαπραγμάτευση ΣΟΕΣ· η Μοζαμβίκη, η Αγκόλα και η Τανζανία πρέπει να λάβουν μη αμοιβαία μεταχείριση παρόμοια με τη συμφωνία ΟΕΑ σε συμβατική βάση· η πρόσβαση στην αγορά πρέπει να είναι το αποκλειστικό ζήτημα για τη διαπραγμάτευση· ζητήματα νέας γενιάς μπορούν να συζητηθούν από κοινού, χωρίς όμως να αναλαμβάνεται υποχρεωτική δέσμευση βάσει της ΣΟΕΣ. Όσον αφορά την πρόσβαση στην αγορά, ζητείται από την ΕΚ η επέκταση της ισοδυναμίας ΟΕΑ σε όλες τις χώρες, συμπεριλαμβανομένης της Νότιας Αφρικής. Σε αντάλλαγμα, στην ΕΕ θα προσφερθεί η πρόσβαση, που επί του παρόντος ορίζεται βάσει της συμφωνίας εμπορίου, ανάπτυξης και συνεργασίας (ΣΣΕΑ) ΕΚ-Νότιας Αφρικής, σε όλα τα μέλη της Τελωνειακής Ένωσης Νότιας Αφρικής (SACU). Αυτή η προσφορά πρόσβασης στην αγορά για την ΕΕ μπορεί ωστόσο να αποτελέσει αντικείμενο αύξησης των επί του παρόντος εφαρμοζόμενων δασμών ΣΣΕΑ σε ορισμένα προϊόντα προκειμένου να διασκεδαστούν ανησυχίες από τη Μποτσουάνα, το Λεσόθο, τη Ναμίμπια και τη Σουαζιλάνδη (ΜΛΝΣ). Το Λεσόθο πρέπει να εξετασθεί με ιδιαίτερη προσοχή λόγω του καθεστώτος του της λιγότερο ανεπτυγμένης χώρας (ΛΑΧ).

Μορφή

Η πρόταση ΚΑΜΑ είναι ευπρόσδεκτη, εφόσον αποσαφηνίζει το ρόλο της Νότιας Αφρικής στις διαπραγματεύσεις και παρέχει την απολύτως αναγκαία βάση για περαιτέρω συζήτηση, αξιοποιώντας μια θεσμικά συνεκτική και οικονομικά ολοκληρωμένη βασική ομάδα χωρών, η οποία μπορεί βαθμιαία να επεκταθεί ώστε να συμπεριλάβει περισσότερες χώρες της περιοχής.

Η ΕΚ μπορεί συνεπώς να κάνει αποδεκτή τη συμπερίληψη της Νότιας Αφρικής στις συμφωνίες ΣΟΕΣ ΕΚ-ΚΑΜΑ. Ωστόσο η αποδοχή αυτή υπόκειται σε ορισμένες προϋποθέσεις και αιτήματα όσον αφορά την κατάσταση της Μοζαμβίκης, της Αγκόλας και της Τανζανίας (των χωρών «MAT»), το πεδίο εφαρμογής της μελλοντικής συμφωνίας και τον ορισμό των προσφερθέντων δασμών.

Η ΕΚ πιστεύει ότι η πρόταση της ομάδας ΣΟΕΣ της ΚΑΜΑ δεν περιλαμβάνει τη Μοζαμβίκη, την Αγκόλα και την Τανζανία στη διαδικασία διαπραγματεύσεων ΣΟΕΣ και θα αυξήσει τον κατακερματισμό της περιοχής, αντί να ενισχύσει την περιφερειακή ολοκλήρωση που είναι ο βασικός στόχος της ΣΟΕΣ.

Σε κάθε περίπτωση και ανεξάρτητα από την τελική διαμόρφωση της ΣΟΕΣ της ΚΑΜΑ, η συμφωνία πρέπει να παραμείνει ανοικτή για όλα τα κράτη ΑΚΕ της περιοχής που επιθυμούν να συμμετάσχουν σε μεταγενέστερο στάδιο, με την επιφύλαξη της συμφωνίας των μερών.

Πρόσβαση στην αγορά των αγαθών

Λόγω της ανταγωνιστικότητας της Νότιας Αφρικής, ιδίως στον τομέα της γεωργίας, είναι αναπόφευκτο να χορηγηθεί διαφορετικό καθεστώς για την πρόσβαση στην αγορά της ΕΕ στη Νότια Αφρική από ό,τι στα λοιπά μέλη της ΣΟΕΣ.

Η δασμολογική προσφορά της ΕΚ βασίζεται σε μία κατάσταση η οποία, εκ των πραγμάτων ήδη υφίσταται, δηλαδή με τη μορφή, αφενός, της ΣΣΕΑ και, αφετέρου, των διατάξεων του Κοτονού. Τυχόν πρόσθετη δασμολογική παραχώρηση για τις χώρες «ΜΛΝΣ» και τις χώρες «MAT» θα ήταν το αποτέλεσμα διαπραγμάτευσης της ΣΟΕΣ και θα εξαρτιόταν από τις προσπάθειες των εν λόγω χωρών να αναλάβουν δεσμεύσεις όσον αφορά κανόνες που συνδέονται με το εμπόριο. Η επέκταση της μεταχείρισης DFQF στη Νότια Αφρική δεν προβλέπεται στο ορατό μέλλον.

Όσον αφορά την πρόσβαση των αγαθών της ΕΕ στην αγορά της ΣΟΕΣ της ΚΑΜΑ, η συμφωνία ΣΣΕΑ πρέπει επίσης να αποτελέσει την αφετηρία για τη διαπραγμάτευση. Ως ζήτημα αρχής, η ΕΚ αντιτίθεται στη δασμολογική αύξηση της ΣΣΕΑ στα αγαθά της ΕΕ για εξαγωγές στη Νότια Αφρική.

Η ΕΚ αναγνωρίζει επίσης ότι στα πλαίσια της Τελωνειακής Ένωσης Νότιας Αφρικής, στο Λεσόθο, λόγω του καθεστώτος του της λιγότερο ανεπτυγμένης χώρας (ΛΑΧ), πρέπει να δοθεί ιδιαίτερη προσοχή. Αυτό θα γίνει κατά τη διάρκεια της διαδικασίας διαπραγμάτευσης.

Μια μη αμοιβαία και συμβατική μεταχείριση DFQF για την Αγκόλα, τη Μοζαμβίκη και την Τανζανία δεν είναι συμβατή με τους κανόνες του ΠΟΕ, καθώς δεν θα πληρούσε τις απαιτήσεις της GATT άρθρο XXIV και θα δημιουργούσε διακρίσεις με δικαιούχους της συμφωνίας «όλα εκτός από όπλα». Η ΣΟΕΣ πρέπει να στοχεύει στην επίτευξη πλήρους πρόσβασης στην αγορά στο μέγιστο δυνατό βαθμό για τις χώρες της ΣΟΕΣ της ΚΑΜΑ (πλην της Νότιας Αφρικής), αναγνωρίζοντας παράλληλα την ανάγκη να αντιμετωπισθεί το καθεστώς εισαγωγής για λίγα ευαίσθητα προϊόντα.

Εάν, τέλος, κάποια χώρα αποφασίσει να μη συμμετάσχει στις διατάξεις πρόσβασης της αγοράς ΣΟΕΣ, η δασμολογική της μεταχείριση θα βασιστεί, στη συνέχεια, στο μονομερές καθεστώς ΣΓΠ της ΕΕ (ΟΕΑ εφόσον είναι ΛΑΧ), ή, στην περίπτωση της Νότιας Αφρικής, στη ΣΣΕΑ.

Ζητήματα νέας γενιάς

Όσον αφορά το πεδίο εφαρμογής της μελλοντικής συμφωνίας, η ΕΚ θεωρεί ότι η ΣΟΕΣ δεν μπορεί να περιοριστεί μόνο σε διατάξεις πρόσβασης της αγοράς και να μη συμπεριλάβει όλες τις παραπομπές σε ρυθμιστικές δεσμεύσεις της πλευράς της προμήθειας (π.χ. υπηρεσίες, επενδύσεις, δημόσιες συμβάσεις, εμπορική διευκόλυνση, δικαιώματα διανοητικής ιδιοκτησίας, ανταγωνισμός, εργασία και περιβάλλον). Τα ζητήματα αυτά είναι η πεμπτουσία του βιώσιμου αναπτυξιακού πακέτου της ΣΟΕΣ και είναι αναγκαία για την περαιτέρω πρόοδο για μια βαθύτερη περιφερειακή ολοκλήρωση. Όταν η έλλειψη ικανότητας συνεπάγεται τον κίνδυνο να καταστεί δύσκολη η εφαρμογή των δεσμεύσεων στους εν λόγω τομείς, πρέπει να εξεταστούν τα κατάλληλα μέτρα στο πλαίσιο των μέσων αναπτυξιακής συνεργασίας, ιδίως στο πλαίσιο της συμφωνίας του Κοτονού, ή προγραμμάτων των κρατών μελών ή άλλων δωρητών. Ενίσχυση μπορεί να παρασχεθεί έναντι σαφών δεσμεύσεων σε κανόνες.

Η ΕΚ μπορεί να θεωρήσει ότι η σταδιακή προσέγγιση μπορεί να συμβάλει στον καθορισμό ενός αποδεκτού πακέτου. Ο στόχος πρέπει να είναι η επικέντρωση πρωταρχικά σε κανόνες που διέπουν το εμπόριο, όπως π.χ. υπηρεσίες, επενδύσεις και εμπορική διευκόλυνση και να ασχοληθεί με άλλους κανόνες που συνδέονται με το εμπόριο σε μεταγενέστερο στάδιο.

ΣΟΕΣ και ΣΣΕΑ

Τέλος, η ΕΚ συμφωνεί ότι η διαδικασία διαπραγμάτευσης πρέπει να απλουστευθεί. Τόσο η επανεξέταση ΣΣΕΑ (όσον αφορά εμπορικά ζητήματα) όσο και η διαπραγμάτευση ΣΟΕΣ πρέπει να συγχωνευθούν σε μία ενιαία διαδικασία και πρέπει να συμφωνηθεί ένα σαφές σύνολο συνεδριάσεων τεχνικών και ανώτατων υπαλλήλων και να διαρθρωθεί σαφώς ώστε να εξασφαλισθεί ότι η ικανότητα των κρατών μελών ΚΑΜΑ δεν υπερβαίνεται. Μπορεί να διοργανωθεί μια υπουργική συνεδρίαση έως τα τέλη 2006 για να παρασχεθεί πολιτική καθοδήγηση στη διαδικασία αυτή.